Author: lubor.lysak@normoff.gov.sk
Last saved by: Pankievičová Anežka

B. Osobitná časť

K Čl. I

K bodu 1
Ide o legislatívno-technickú úpravu z dôvodu precizovania pojmu meradlo a jeho prepojenia na definíciu meradla v § 2 písm. c) zákone č. 157/2018 Z. z. o metrológii a o zmene a doplnení niektorých zákonov ako aj prepojenie na § 1 odsek 2, ktorý vymedzuje presný rozsah meradiel, na ktoré sa nariadenie vlády vzťahuje.
 
K bodu 2
Ide o legislatívno-technickú úpravu, nakoľko návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 145/2016 Z. z. o sprístupňovaní meradiel na trhu (ďalej len „návrh nariadenia vlády“) v jednotlivých novelizačných bodoch upravuje odkazy v poznámkach pod čiarou na zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákon o posudzovaní zhody“) a zosúlaďujú sa všetky poznámky pod čiarou odkazujúce na zákon o posudzovaní zhody, ktorý nahradil zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov. Zároveň sa upravuje odkaz v poznámke pod čiarou na všeobecne záväzný právny predpis v gescii predkladateľa, ktorý boli nahradené novým všeobecne záväzným právnym predpisom.

K bodu 3
Precizuje sa znenie § 1 ods. 3 tak, aby došlo k úplnému zosúladeniu znenia smernice Európskeho parlamentu a Rady 2014/32/EÚ z  26. februára 2014 o harmonizácii právnych predpisov členských štátov týkajúcich sa sprístupnenia meradiel na trhu (ďalej len „smernica 2014/32/EÚ“) a nariadenia vlády Slovenskej republiky č. 145/2016 Z. z. o sprístupňovaní meradiel na trhu (ďalej len „nariadenie vlády č. 145/2016 Z. z.“), nakoľko nariadenie vlády Slovenskej republiky č. 127/2016 Z. z. o elektromagnetickej kompatibilite sa na meradlá nevzťahuje, okrem požiadaviek na emisie. 

K bodu 4
V § 1 ods. 4 sa precizuje znenie tohto ustanovenia z dôvodu jeho zosúladenia a prepojenia 
so zákonom č. 157/2018 Z. z. o metrológii a o zmene a doplnení niektorých zákonov, ktorý nahradil zákon č. 142/2000 Z. z. o metrológii a o zmene a doplnení niektorých zákonov v znení neskorších predpisov.

K bodu 5
Ustanovuje sa nové znenie § 2 z dôvodu, že sa vypúšťajú pojmy uvedenie do používania, sprievodná dokumentácia a notifikovaná osoba, keďže tieto pojmy sú ustanovené v zákone o posudzovaní zhody.

K bodu 6
Precizuje sa znenie § 3 tak, aby došlo k úplnému zosúladeniu znenia smernice 2014/32/EÚ a nariadenia vlády č. 145/2016 Z. z. 
K bodu 7 
V nadväznosti na bod 4 sa vkladá odkaz na zákon o posudzovaní zhody, ktorý ustanovuje definíciu pojmu uvedenie do používania, čím sa zabezpečí prepojenie na zákon o posudzovaní zhody. 

K bodu 8
Povinnosti výrobcu v § 6 sa menia v súlade so znením zákona o posudzovaní zhody tak, aby nedochádzalo k duplicitnej úprave zhodných povinností výrobcu. V nadväznosti 
na to platí, že výrobca je povinný plniť povinnosti podľa návrhu nariadenia vlády a ďalšie povinnosti podľa zákona o posudzovaní zhody.

Povinnosti splnomocneného zástupcu výrobcu v § 7 sa upravujú v súlade so znením zákona 
o posudzovaní zhody tak, aby nedochádzalo k duplicitnej úprave zhodných povinností splnomocneného zástupcu výrobcu.  

Povinnosti dovozcu v § 8 sa menia v súlade so znením zákona o posudzovaní zhody, tak, aby nedochádzalo k duplicitnej úprave zhodných povinností dovozcu upravených nariadením vlády č. 145/2016 Z. z. a zákonom o posudzovaní zhody. 

Zmenou ustanovenia § 9 sa precizuje ustanovenie upravujúce povinnosti distribútora v súlade s vypustenými duplicitnými povinnosťami distribútora v návrhu nariadenia vlády, pričom sa dopĺňajú odkazy na povinnosti, ktoré má distribútor podľa rámcového zákona o posudzovaní zhody.

K bodu 9
§ 12 ods. 1 sa upravuje tak, aby bol totožný so znením smernice 2014/32/EÚ, a teda aby bolo jednoznačne ustanovené, že výrobca si môže na posúdenie zhody meradla vybrať jeden z postupov posudzovania zhody, ktorý je špecificky ustanovený pre jednotlivé druhy meradiel v jednotlivých osobitných prílohách č. 3 až 12 nariadenia vlády č. 145/2016 Z. z., pričom samotný opis týchto postupov je uvedený v prílohe č. 2 nariadenia vlády č. 145/2016 Z. z.

K bodu 10
Legislatívno-technická úprava, vzhľadom na vypustenie zavedenej legislatívnej skratky v novelizačnom bode 5.  

K bodu 11
Ustanovenia upravujúce EÚ vyhlásenie o zhode sa menia v súlade so znením zákona o posudzovaní zhody.

K bodu 12
Ustanovenie o označení CE sa upravuje z dôvodu potreby zosúladenia znenia nariadenia vlády č. 145/2016 Z. z. a zákona o posudzovaní zhody.

K bodu 13
Vypúšťa sa ustanovenie § 16 upravujúci autorizáciu v nadväznosti na nižšie uvedené zmeny podľa novelizačného bodu 14, ktorý zlúčil inštitút autorizácie a notifikácie do jedného ustanovenia.

K bodu 14
Ustanovenie § 17 sa upravuje tak, aby jasne ustanovil pre účely nariadenia vlády č. 145/2016 Z. z. inštitút autorizácie a notifikácie, ktorý je základným oporným bodom pre výkon posudzovania zhody autorizovanými a notifikovanými osobami, ktoré zabezpečujú posúdenie zhody meradiel so základnými požiadavkami podľa nariadenia vlády č. 145/2016 Z. z. a zabezpečujú tak ochranu spotrebiteľov ako aj jednotného trhu Európskej únie. Inštitút autorizácie a notifikácie ako aj postup udelenia autorizácie upravuje zákon o posudzovaní zhody, na ktorý sa ustanovenie § 17 odkazuje.
Ustanovenie o povinnostiach notifikovaných osôb sa mení v súlade so znením zákona o posudzovaní zhody, ktorý tieto povinnosti upravuje zhodne, až na niektoré špecifiká, ktoré ostávajú v návrhu nariadenia vlády zachované, čím dochádza k odstráneniu duplicitnej úpravy.

K bodu 15
Mení sa ustanovenie upravujúce dohľad nad trhom tak, aby sa odstránila duplicita so zákonom o posudzovaní zhody, podľa ktorého sa vykonáva dohľad nad trhom k meradlám ako aj ktorý ustanovuje orgán dohľadu, ktorý je zodpovedný za dohľad nad meradlami v Slovenskej republike.

K bodu 16
Legislatívno-technická úprava z dôvodu nesprávneho číslovania odkazu na poznámku pod čiarou, ktorá sa zároveň aktualizuje.

K bodu 17
Ide o legislatívno-technickú úpravu vzhľadom na vypustenie uvedenej skratky v predošlých ustanoveniach návrhu nariadenia vlády.

K Čl. II
Uvádza sa dátum nadobudnutia účinnosti návrhu nariadenia vlády.